Hindistondagi tartibsizliklarda 40 ga yaqin kishi halok bo'ldi 
Diniy sekta yetakchisi jinsiy zo'ravonlikda aybdor topilgach, uning minglab tarafdorlari qo'zg'olon ko'tardi, qariyb 300 kishi yaralangan.
Hindiston shimolida diniy sekta yetakchisi jinsiy zo'ravonlikda aybdor topilgach, uning minglab tarafdorlari qo'zg'olon ko'targan va zo'ravonliklarda 40 ga yaqin odam halok bo'lgan, qariyb 300 nafari yaralangan. O'zini avliyo deb biluvchi Ram Rahim Singxning idorasida jamul-jam bo'lgan odamlar bugun sekin-asta tarqala boshladi. Tergovchilar uni Dera Sacha Sauda sektasiga kirgan ikki ayolni zo'rlaganlikda aybdor topgan. Rasmiylarning aytishicha, 28-avgust kuni sud hukmi e'lon qilinganida yana qon to'kilishi mumkin. Guruning aybsiz ekanini da'vo qilayotgan 200 ming tarafdori Panchkula shahriga kelib, davlat idoralariga va yo'lovchi poyezdga o't qo'ygan, jurnalistlar va politsiyachilarga hujum qilgan. O'tgan kunlar ichida 2500 kishi hibsga olindi. Haryana va Panjob shtatlarida harbiylar shay holatda. Bosh vazir Narendra Modi xalqini tinchlikka chaqirmoqda. 50 yoshli Ram Rahim Singx 23 yoshidan beri Dera Sacha Sauda sektasiga yetakchilik qiladi. Shuningdek, filmlarda rollar ijro etadi, konsertlarda qatnashadi, xayriya tadbirlari o'tkazadi. Sekta jahon bo'ylab 60 million a'zoga ega ekanini da'vo qiladi. Guruni ilgari ham qotillik va zo'ravonlikda gumon qilib, tekshirishgan. Sud uni yetti yilga ozodlikdan mahrum qilishi kutilyapti.